L'objectiu principal d'aquest projecte
és enretirar els arts de pesca perduts que han quedat al fons del litoral català
per fer que la pesca sigui més sostenible, especialment la pesca artesanal,
que és l'àmbit en què hem treballat.
A més, com a objectius d'aquest projecte
ens hem plantejat, doncs, recopilar informació sobre on són aquests arts,
en quins hàbitats, quines espècies n'estan afectades. Això ens pot permetre
gestionar-ho millor i intentar evitar-ne els efectes,
a més a més de sensibilitzar
tots els col·lectius, no només els pescadors,
de preservar el medi marí del qual tots gaudim i ens alimentem.
Ens hem centrat en els arts de pesca perduts perquè tenen efectes importants.
Primer de tot, pel que anomenem la pesca fantasma,
perquè, quan es queden al fons, segueixen pescant i ho fan durant força temps.
Aquesta pesca, doncs, no és aprofitada i, per tant, es perd i es malmet.
A més a més hem vist
en aquest projecte
que els arts de pesca perduts tenen un efecte erosiu sobre el fons,
ja que quan es mouen amb els corrents i amb els temporals
amb aquest moviment enganxen
i arrenquen organismes bentònics, que estan enganxats al fons,
com ara gorgònies, corals, esponges, etcètera.
I aquesta pèrdua és important
perquè aquestes espècies tenen un paper ecològic rellevant:
són estructurals i permeten el reclutament i la regeneració d'altres organismes.
I a més a més hem vist que, depenent del tipus d'art de pesca,
afecta més unes espècies que unes altres.
Les nanses afecten més les espècies mòbils
com ara peixos, crustacis, i les xarxes a més a més poden afectar
sobretot els organismes bentònics que hi queden atrapats i són arrencats.
Els residus marins constitueixen una greu problemàtica que afecta
els nostres mars i oceans, que se suma a totes les altres problemàtiques
derivades de l'activitat humana, com ara les espècies invasores,
el canvi climàtic, la sobrefreqüentació de les zones litorals, etcètera.
Des de la Direcció General de Política Marítima i Pesca Sostenible,
som conscients d'aquesta problemàtica i que una part
està relacionada directament amb l'activitat extractiva professional.
En aquest context, doncs, vam començar
a mirar opcions i ens vam fixar en una iniciativa que es duia a terme
des de la Universitat de Barcelona en el Parc Natural de les Illes Medes,
consistent en retirades efectives d'arts de pesca en l'ecosistema,
en col·laboració del mateix parc i del sector pesquer professional.
El que es va voler fer tenia tres objectius: el primer
era aprofitar aquesta experiència que s'havia anat acumulant
per fer un protocol estandarditzat on es prioritzés la supervisió científica
per dur a terme aquestes retirades, per no malmetre el fons durant les actuacions.
El segon era extrapolar aquest protocol al litoral de Catalunya.
I, en tercer lloc, fer una base de dades centralitzada amb tot el que s'anava recollint
i tota la informació que anaven generant aquestes actuacions.
Finalment, després de cinc anys, sis d'actuacions,
de divulgació, de conscienciació, de localització i de retirada efectiva,
l'any passat vam treballar amb la Universitat de Barcelona
per fer la valoració de resultats de més de cent arts de pesca retirats:
quina afectació tenien sobre l'ecosistema i sobre els recursos marins vius.
Els resultats ara ens serviran
per focalitzar els nostres esforços a minimitzar
aquesta problemàtica de cara a reforçar l'actuació de control,
continuar fent retirades dels arts de pesca
i altres mesures que anirem implementant al llarg del temps.